
FORSLAG TIL EUROPA-PARLAMENTETS BESLUTNING
om de politiske forbindelser mellem EU og USA
(2025/2084(INI))
Europa-Parlamentet,
–	der henviser til den transatlantiske erklæring om forbindelserne mellem Fællesskabet og USA fra 1990,
–	der henviser til fælles erklæring fra den transatlantiske dialog mellem lovgivere af 15. juni 2025,
–	der henviser til sin beslutning af 2. april 2025 om gennemførelsen af den fælles udenrigs- og sikkerhedspolitik – årlig betænkning 2024[footnoteRef:2], – og til sin beslutning om gennemførelsen af den fælles sikkerheds- og forsvarspolitik – årlig betænkning 2024[footnoteRef:3], [2:  Vedtagne tekster, P10_TA(2025)0057.]  [3:  Vedtagne tekster, P10_TA(2025)0058.] 

–	der henviser til sine tidligere beslutninger og henstillinger om de transatlantiske forbindelser, navnlig sin henstilling af 13. december 2023 til Rådet, Kommissionen og næstformanden for Kommissionen/Unionens højtstående repræsentant for udenrigsanliggender og sikkerhedspolitik om forbindelser mellem EU og USA[footnoteRef:4], [4:  Vedtagne tekster, P9_TA(2023)0468.] 

–	der henviser til det strategiske koncept, som blev vedtaget på NATO-topmødet i Madrid den 29. juni 2022,
–	der henviser til EU's strategiske kompas for sikkerhed og forsvar, som blev vedtaget den 22. marts 2022,
–	der henviser til hvidbogen om europæisk forsvar – beredskab af 19. marts 2025,
–	der henviser til erklæringen fra Haagtopmødet af 25. juni 2025,
–	der henviser til Det Europæiske Råds konklusioner af 26. juni 2025,
–	der henviser til udtalelse fra Udvalget om International Handel,
–	der henviser til forretningsordenens artikel 55,
–	der henviser til betænkning fra Udenrigsudvalget (A10-0000/2025),
A.	der henviser til, at det strategiske partnerskab mellem EU og USA er baseret på en mangeårig fælles historie, demokratiske værdier og fælles interesser, og at dette partnerskab har været medvirkende til at fremme fred, stabilitet, demokrati og velstand på tværs af Atlanten og på globalt plan;
B.	der henviser til, at det geopolitiske landskab er kendetegnet ved nye og komplekse udfordringer, herunder autoritære styreformers øgede tiltrækningskraft, geopolitisk konkurrence, teknologiske forstyrrelser og katastrofer som følge af klimaændringer;
C.	der henviser til, at der er et presserende behov for en omfattende og nuanceret tilgang til forbindelserne mellem EU og USA, som afbalancerer øget samarbejde, strategisk engagement, gensidig respekt og fremme af fælles interesser;
D.	der henviser til, at NATO fortsat er en afgørende og uerstattelig hjørnesten i den transatlantiske sikkerhed, og at forsvarssamarbejdet mellem Europa og USA er afgørende for at afværge nuværende og nye trusler mod den transatlantiske og den globale sikkerhed;
E.	der henviser til, at demokratiske værdier, grundlæggende menneskerettigheder og retsstatsprincippet udgør selve grundlaget for og de afgørende søjler i det transatlantiske partnerskab og den globale regelbaserede orden;
F.	der henviser til, at en øget offentlig forståelse, kommunikation og opsøgende indsats om forbindelserne mellem EU og USA blandt borgerne på begge kontinenter er afgørende for at styrke tilliden og den gensidige forståelse;
G.	der henviser til, at strategisk autonomi på reguleringsmæssige og teknologiske områder er af afgørende betydning for EU, samtidig med at der opretholdes et stærkt transatlantisk partnerskab og respekt for suverænitet;
H.	der henviser til, at de voksende geopolitiske udfordringer som følge af den stigende fremkomst af globale og regionale magter, navnlig Rusland, Iran og Kina, kræver en koordineret og strategisk transatlantisk tilgang;
I.	der henviser til, at den dybtgående indbyrdes økonomiske afhængighed mellem EU og USA, der udgør det største handels- og investeringspartnerskab på globalt plan, fortsat er en afgørende drivkraft for økonomisk stabilitet og vækst på verdensplan;
1.	opfordrer til en mere koordineret, sammenhængende og fremadrettet EU-tilgang til det strategiske partnerskab med USA med fokus på både kort- og mellemfristede mål for at opbygge et modstandsdygtigt og fremtidsorienteret forhold, der kan reagere effektivt på skiftende globale realiteter og nye udfordringer;
2.	opfordrer til, at der indgås og opretholdes løbende strategiske dialoger på højt plan mellem EU og USA for at tackle centrale punkter og udfordringer i forholdet med særlig vægt på handel, sikkerhed og nye geopolitiske trusler; understreger, at Europa skal spille en proaktiv og ansvarlig rolle i sin egen sikkerheds- og forsvarspolitik i tæt samarbejde med USA og NATO;
3.	anerkender USA's historiske og fortsatte lederrolle i globale anliggender og opfordrer USA til fortsat at støtte den europæiske sikkerhed, herunder med militær tilstedeværelse; er overbevist om, at et tæt samarbejde vil være til gavn for begge parter i lyset af den vedvarende trussel fra ondsindede regimer;
4.	gentager EU's og USA's fælles fordømmelse af Irans ondsindede og fjendtlige indflydelse i Mellemøsten, herunder dets støtte til Hamas' foragtelige terrorangreb den 7. oktober 2023 mod Israel, og af Irans aktive støtte til terrorister rundt omkring i verden; understreger den enorme fare, som Irans atomprogram udgør for den fælles sikkerhed;
5.	fremhæver behovet for at bevare og styrke EU's reguleringsmæssige autonomi på kritiske politikområder og opfordrer indtrængende til fuld respekt for EU's suveræne beslutningsprocesser;
6.	opfordrer EU og USA til at tage fat på den mangesidede udfordring, som Kina udgør, og understreger behovet for en omfattende og velkoordineret transatlantisk strategi, der anerkender Kina som en strategisk konkurrent, herunder ved i fællesskab at bekæmpe kinesisk spionage og påvirkning, samtidig med at der fortsat ydes støtte til Taiwans demokrati; anerkender, at Kina spiller en vigtig rolle ved at muliggøre og støtte Ruslands aggression i Ukraine og russiske trusler mod den europæiske og transatlantiske sikkerhed;
7.	understreger USA's uundværlige og fortsatte rolle i NATO's lederskab og kollektive sikkerhedsbestræbelser og bekræfter på ny sin stærke støtte til NATO som den grundlæggende institution for transatlantisk forsvar og afskrækkelse, navnlig i forbindelse med bekæmpelse af aggression og destabiliserende handlinger fra Rusland og regimer såsom Iran, Belarus og Nordkorea; anerkender NATO's rolle med hensyn til at fremme fred og stabilitet uden for det euro-atlantiske område;
8.	støtter og tilskynder til øgede udgifter og initiativer på forsvarsområdet, der er i fuld overensstemmelse med NATO's mål, herunder bestræbelser på at opbygge en mere effektiv og troværdig europæisk søjle i alliancen; fremhæver behovet for koordinering af industrielle forsvarspolitikker og samarbejde mellem industrier;
9.	understreger behovet for, at EU fortsat udviser årvågenhed, er velforberedt og rede til at tilpasse sig alle uforudsete hændelser for at beskytte og fremme sine interesser inden for rammerne af det transatlantiske partnerskab;
10.	bekræfter EU's og USA's fælles tilsagn om at støtte Ukraine i dets igangværende forsvar mod den russiske aggression, herunder ved at styrke rammerne for sanktioner mod Rusland og drage landet til ansvar for krigsforbrydelser og forbrydelser mod menneskeheden; slår endvidere til lyd for, at Ruslands immobiliserede statslige og private aktiver anvendes til at bistå med Ukraines genopretning og genopbygning; understreger EU's og USA's fælles interesse i Ukraines europæiske integration;
11.	understreger betydningen af handelen med varer og tjenesteydelser mellem EU og USA; fremhæver, at USA's eksport af varer og tjenesteydelser til EU understøtter 2,3 mio. arbejdspladser i USA, og EU-virksomhedernes investeringer i USA beskæftiger 3,4 mio. mennesker. opfordrer begge parter til at arbejde hen imod fjernelse af told og ikketoldmæssige handelshindringer og til at løse eventuelle handelstvister gennem dialog og samarbejde;
12.	opfordrer til tæt samarbejde og koordinering inden for økonomisk sikkerhed, navnlig udveksling af oplysninger om eksportkontrol og trusler i forbindelse med udenlandske direkte investeringer; understreger betydningen af samarbejde om fælles eksterne økonomiske udfordringer, som f.eks. overkapacitet og urimelig handelspraksis, herunder fra Kinas side; opfordrer til samarbejde om at forbedre adgangen til kritiske råstoffer og opbygge modstandsdygtige forsyningskæder; støtter udviklingen af initiativer for friendshoring for at øge den økonomiske konkurrenceevne;
13.	tilskynder til et intensiveret samarbejde inden for teknologisk innovation, herunder udvikling og udbredelse af strategiske og fremspirende teknologier, som f.eks. avanceret produktion, AI og kvantecomputing; opfordrer til, at der træffes foranstaltninger til at øge den økonomiske modstandsdygtighed ved at forbedre strømmen af avancerede teknologiske ressourcer mellem EU og USA, skabe passende standarder for sikkerheden ved disse teknologier og styrke de tilknyttede forsyningskæder;
14.	understreger betydningen af at opretholde og styrke en tæt koordinering inden for energisikkerhed, navnlig med hensyn til strømmen af råstoffer, og samarbejde inden for udvikling og fremme af rene energiløsninger, herunder nukleare teknologier;
15.	udtrykker bekymring over USA's beslutning om ikke at gennemføre den globale skatteaftale fra Organisationen for Økonomisk Samarbejde og Udvikling; mener, at en koordineret international ordning for fair beskatning er afgørende for at gøre den globale økonomi mere retfærdig og bæredygtig;
16.	anerkender betydningen af at opbygge og opretholde et ægte partnerskab af ligeværdige partnere mellem EU og USA baseret på gensidig respekt, fælles demokratiske værdier og fælles strategiske interesser; opfordrer til en styrket indsats for at fremme demokrati, menneskerettigheder og retsstatsprincippet på verdensplan;
17.	opfordrer både EU og USA til at gøre langt mere for at styrke deres oplysningsarbejde og kommunikationsstrategier for at skabe øget opmærksomhed om og forståelse af det transatlantiske partnerskab blandt borgere og interessenter og samtidig fremme engagementet ud over det føderale plan i USA ved at inddrage statslige myndigheder, guvernørers kontorer, delstatsforsamlinger og andre organer, der kan støtte udviklingen af et sådant samarbejde;
18.	anbefaler en dialog med tænketanke, civilsamfundet, den akademiske verden og andre ikkestatslige interessenter for at øge offentlighedens forståelse og fremme en oplyst debat; opfordrer til fremme af uddannelsesmæssige og kulturelle udvekslinger og turisme;
19.	pålægger sin formand at sende denne beslutning til Rådet for Den Europæiske Union, næstformanden for Kommissionen/Unionens højtstående repræsentant for udenrigsanliggender og sikkerhedspolitik, Kommissionen, medlemsstaternes regeringer og parlamenter og den amerikanske Kongres.

Det transatlantiske partnerskab mellem EU og USA er baseret på et fælles engagement i demokrati, retsstatsprincippet og den regelbaserede internationale orden. I lyset af den stigende globale ustabilitet understreger betænkningen behovet for et fornyet og strategisk forhold mellem EU og USA baseret på gensidig respekt, et styrket samarbejde og en fælles vision for global fred, sikkerhed og velstand.
Den fremhæver NATO som hjørnestenen i den transatlantiske sikkerhed og hilser den øgede europæiske indsats for at opbygge en stærkere og mere effektiv forsvarssøjle i alliancen velkommen. Betænkningen opfordrer til en styrket sikkerheds- og forsvarsdialog, tæt koordinering inden for økonomisk sikkerhed og et forstærket samarbejde inden for teknologisk innovation, handel og energi.
Betænkningen bekræfter på ny den afgørende rolle, som EU's og USA's støtte til Ukraine spiller, herunder gennem anvendelse af immobiliserede russiske statslige aktiver til genopbygning, og tager fat på de udfordringer, som autoritære magter som Kina og Iran udgør.
Den understreger den rolle, som parlamentarisk diplomati spiller, og anbefaler en uddybning af strukturerede udvekslinger, herunder på statsligt og lokalt plan, sideløbende med et bredere engagement med tænketanke, civilsamfundet og den akademiske verden for at støtte det transatlantiske partnerskab og sikre langsigtet strategisk tilpasning.

<FootprintIntro></FootprintIntro>
I henhold til artikel 8 i bilag I til forretningsordenen erklærer ordføreren at have modtaget input fra følgende enheder eller personer som led i udarbejdelsen af betænkningen inden vedtagelsen i udvalget:
	Enhed og/eller person

	Polski Instytut Spraw Miedzynarodowych (det polske institut for internationale anliggender)



Ordføreren har udarbejdet ovenstående liste på eget ansvar.
Når fysiske personer er identificeret på listen ved deres navn, deres funktion eller begge, erklærer ordføreren at have forelagt de pågældende fysiske personer Europa-Parlamentets databeskyttelsesmeddelelse nr. 484 (https://www.europarl.europa.eu/data-protect/index.do), hvori de gældende betingelser for behandling af deres personoplysninger og rettighederne forbundet med denne behandling er fastlagt.

